钦定古今图书集成/明伦汇编/闺媛典/第111卷 > 皇清十七 > 朱承宇妻曹氏
## 钦定古今图书集成/明伦汇编/闺媛典/第111卷 > 皇清十七 > 朱承宇妻曹氏

按《武进县志》：“曹氏，新塘乡曹昌女，无锡朱承宇妻。承宇病笃，氏割股肉以疗，人无知者。宇死，其弟甫利聘金，屡逼嫁，不从，夺其怀中儿，掷地几毙。氏佯许曰：‘但须一见吾姊耳’。甫喜，氏一日夜取儿女衣裳，补缀浣濯毕，携诣姊，曰：‘叔迫改嫁，不得已听之。特不能累累然抱儿女去作新妇，故以累姊。俟三日后取归，慎毋与吾叔’！” 姊意颇不悦，而漫许之。氏欲别，顾男女若痛割不可忍。姊曰：“三日耳，何悲也？” 氏不答。归拜夫墓，号哭抵暮始入门。娶者至，氏遂自缢死。姊闻，携其子女往视，目犹注视姊。姊抚尸长恸，许养其子女，目乃瞑。而左臂创犹未愈，凝血殷然，始知向曾为夫割股。父讼于县，县令吴兴祚论甫如律。附祀“慧山《贞女祠》” 事在康熙年间。